《晚宿夹坝口》
清代·王梦庚

登山树横岭，度壑泥溅石。石险路益纡，坝长山转逼。

中道分洼窿，流泉诡出没。遥翠寒烟封，深绿丛莽积。

金鸦负斜晖，狡兔散残雪。岸脚云叶青，树腹烧痕黑。

伏峦巧障袂，悬崖骇当额。林高起夕阴，径曲酿暝色。

遥伫村烟昏，喜点野火密。夹岸鸺鹠啼，近寨狺犬出。

解辔费踟蹰，展榻获寝息。板屋净客尘，遥峰堕明月。

作者简介：王梦庚，字槐庭，号西躔，金华人。嘉庆癸酉拔贡，历官四川川北道。有《冰壶山房诗钞》。